Komisijos reglamentas (EEB) Nr. 2882/83
1983 m. spalio 13 d.
dėl prekių klasifikavimo bendrojo muitų tarifo pozicijos Nr. 97.04 C subpozicijoje
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1969 m. sausio 16 d. Tarybos reglamentą (EEB) Nr. 97/69 dėl priemonių, kurių reikia imtis, kad būtų vienodai taikoma bendrojo muitų tarifo nomenklatūra [1], su paskutiniais pakeitimais, padarytais Graikijos stojimo aktu, ypač į jo 3 straipsnį,
kadangi siekiant užtikrinti vienodą bendrojo muitų tarifo nomenklatūros taikymą reikėtų nustatyti, kaip tarife turi būti klasifikuojamas elektroninis žaidimas (110 × 73,5 × 8 mm) - metalo ir plastiko dėžutė, turinti skystųjų kristalų ekraną ir žaidimui žaisti užprogramuotą monolitinę integruotą schemą (rodančią žaidėjo pasiektą rezultatą), laikrodžio ir žadintuvo funkcijas bei skaičiuoklę;
kadangi bendrojo muitų tarifo, pridėto prie Tarybos reglamento (EEB) Nr. 950/68 [2], su paskutiniais pakeitimais, padarytais Reglamentu (EEB) Nr. 604/83 [3] pozicijoje Nr. 97.03 (inter alia) nurodyti žaislai, o pozicijoje Nr. 97.04 (inter alia) - kambario žaidimų įranga; kadangi į abi šias pozicijas verta atsižvelgti klasifikuojant pirma nurodytas prekes;
kadangi šios prekės, atsižvelgus į jų modelį ir naudojimo paskirtį, turi esminių elektroninio žaislo savybių;
kadangi, be to, šių žaidimų ekrane rodomas žaidėjo pasiektas rezultatas, jie yra skirti varžytis su kitais žaidėjais laimėtų taškų skaičiumi; kadangi dėl to jie turėtų būti laikomi kambario žaidimų įranga, ir todėl turi būti klasifikuojami bendrojo muitų tarifo pozicijos Nr. 97.04 C subpozicijoje;
kadangi šiame reglamente numatytos priemonės atitinka Bendrojo muitų tarifo nomenklatūros komiteto nuomonę,
PRIĖMĖ ŠĮ REGLAMENTĄ:
1 straipsnis
Elektroniniai žaidimai (110 × 73,5 × 8 mm) - metalo ir plastiko dėžutė, turinti skystųjų kristalų ekraną ir žaidimui žaisti užprogramuotą monolitinę integruotą schemą (rodančią žaidėjo pasiektą rezultatą), laikrodžio ir žadintuvo funkcijas ir skaičiuoklę, klasifikuojami bendrojo muitų tarifo subpozicijoje:
97.04 Suaugusiesiems ir vaikams skirtų kambario, stalo ir atrakcionų parkų žaidimų įranga (įskaitant biliardo stalus ir stalo teniso reikmenis).
C. Kiti.
2 straipsnis
Šis reglamentas įsigalioja dvidešimt pirmą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1983 m. spalio 13 d.